ANC maak nuwe premierskandidate bekendAce Magashule, sekretaris-generaal van die ANC, by ‘n spesiale NUK-vergadering in Irene, Gauteng. (Foto ANA) Die ANC het Maandagaand by ŉ spesiale vergadering van sy nasionale uitvoerende komitee (NUK) in Irene in Centurion sy nuwe premierskandidate bekend gemaak. Die party sê hy benoem kandidate op grond van geslagsgelykheid, eenheid en bestendigheid in die party, asook jeugverteenwoordiging en ervaring. Die premierskandidate is: Oos-Kaap: Oscar Mabuyane Vrystaat: Sisi Ntombela Gauteng: David Makhura KwaZulu-Natal: Sihle Zikalala Limpopo: Stan Mathabathe Mpumalanga: Refilwe Mtsweni Noord-Kaap: Zamani Saul Die premierskandidaat vir Noordwes gaan eers na verdere interne besprekings bekend gemaak word, het Ace Magashule, sekretaris-generaal van die ANC, in ŉ verklaring gesê. “Die NUK het verder ooreengekom dat minstens 60% van die provinsiale uitvoerende raad uit vroue moet bestaan in provinsies waar die premiers mans is. Daar was eenstemmigheid dat in die gevalle waar die premier ŉ vrou is, daar minstens 50-50-verteenwoordiging in die provinsiale uitvoerende rade moet wees. “In alle provinsiale wetgewers sal die speaker ŉ vrou wees, ongeag of die premier ŉ man of ŉ vrou is. Die NUK het verder besluit dat jong mense geakkommodeer moet word in die samestelling van alle uitvoerende rade, wetgewende- en beheerstrukture,” het Magashule gesê. Die ANC se NUK het ook sy partystrukture, vrywilligers, verkiesingspan, alliansievennote en ondersteuners bedank wat hom tydens die verkiesing gehelp het. Magashule het gesê die ANC sal nou ook deur ŉ proses van selfondersoek gaan en sy verkiesingsveldtog beoordeel. Miljoene Suid-Afrikaners het verlede week in die nasionale verkiesing gestem en die ANC neem beheer van agt van die land se nege provinsies.